b"\n_START_ARTICLE_\nBarra estabilitzadora\n_START_PARAGRAPH_\nLa  barra estabilitzadora  \xc3\xa9s un component de la suspensi\xc3\xb3 que permet solidaritzar el moviment vertical de les rodes oposades, minimitzant amb aix\xc3\xb2 la inclinaci\xc3\xb3 lateral que pateix la carrosseria d'un vehicle quan \xc3\xa9s sotm\xc3\xa8s a la for\xc3\xa7a centr\xc3\xadpeta, t\xc3\xadpicament en corbes.\n_START_SECTION_\nTipus\n_START_PARAGRAPH_\nEl tipus m\xc3\xa9s com\xc3\xba de barra estabilitzadora \xc3\xa9s el que es troba en la suspensi\xc3\xb3 davantera dels autom\xc3\xb2bils. Quan el vehicle entra en una corba, la carrosseria tendeix a inclinar-se cap a fora. Aix\xc3\xb2 provoca que les rodes que van per la part exterior de la corba siguin sotmeses a una major for\xc3\xa7a din\xc3\xa0mica, que es tradueix en un major pes sobre la suspensi\xc3\xb3. Inversament, les rodes internes es descarreguen. Per aix\xc3\xb2 es pot observar una compressi\xc3\xb3 de la suspensi\xc3\xb3 del costat extern i una extensi\xc3\xb3 pel costat intern. Aquest efecte pot arribar a fer que alguna de les rodes internes perdi el contacte amb el paviment.\n_START_SECTION_\nAcci\xc3\xb3\n_START_PARAGRAPH_\nLa barra estabilitzadora, en ser un component el\xc3\xa0stic, transfereix part de la for\xc3\xa7a d'extensi\xc3\xb3 de la suspensi\xc3\xb3 associada a la roda interna, cap a la roda externa. Aix\xc3\xb2 produeix un efecte d'enduriment de la suspensi\xc3\xb3 associada a la roda externa, amb la conseg\xc3\xbcent disminuci\xc3\xb3 de la compressi\xc3\xb3 que pateix i per tant una menor inclinaci\xc3\xb3 de la carrosseria del vehicle.\n_START_SECTION_\nCaracter\xc3\xadstiques\n_START_PARAGRAPH_\nL'elasticitat associada a la barra determina quant efectiva \xc3\xa9s per contrarestar la inclinaci\xc3\xb3 del vehicle. Aquesta elasticitat t\xc3\xadpicament ve donada pel di\xc3\xa0metre de la barra. Una barra molt el\xc3\xa0stica no transferir\xc3\xa0 gaire for\xc3\xa7a des d'una roda a una altra, pel que no ser\xc3\xa0 molt efectiva per impedir la inclinaci\xc3\xb3. Una barra r\xc3\xadgida transferir\xc3\xa0 m\xc3\xa9s for\xc3\xa7a, per\xc3\xb2 aix\xc3\xb2 impactar\xc3\xa0 en el confort de conducci\xc3\xb3, ja que si una roda circulant en l\xc3\xadnia recta passa per sobre un obstacle, pertorbar\xc3\xa0 m\xc3\xa9s la roda oposada que una barra m\xc3\xa9s el\xc3\xa0stica."